钦定古今图书集成/方舆汇编/职方典/第1331卷 > 《罗浮图赞》〈并序〉宋·陈尧佐
## 钦定古今图书集成/方舆汇编/职方典/第1331卷 > 《罗浮图赞》〈并序〉宋·陈尧佐

罗浮山，惠州之望也。按《本经》云：“山高三千六百丈，周回五百二十七里。” 然罗山一山也，浮山即蓬莱之别岛也。尧时洪水浮至，依罗山而止，故有罗浮之号焉，又曰第七洞天，即此一山也。戊戌冬，仆出官潮阳，庚子春，权牧兹郡。公馀命驾山下，睹二𪩘之异，跻幽岩，步邃谷，累日弥夕，爱之忘返。乃召画工，相与立山之阳，审望详示，即而图之。既成，携以归。凡见之者，虽草野渔耒之子，必曰：“兹罗浮山也，一无殊焉。” 噫！是亦得其真矣。虽不得流泉出云，鸣鹿啸虎，至于观寺之隐见，聚落之向背，左右远迩，亦梗概焉。惜其委之海隅，卓尔天外。好事者有见，其亦庶乎！

赞曰：“惟墨之妙，惟山之肖。岂曰笔精，亦是心照。白云
未封，清名空耀。嗟乎翠岑，委此遐徼。”